## L’IVIA organitza la reunió plenària del Comité Científic de l’Autoritat Europea de Seguretat Alimentària (EFSA)

*** La trobada se celebrarà els dies 24 i 25 de setembre a València
* L’EFSA és un organisme de la Unió Europea amb seu a Parma que proporciona assessorament científic independent sobre els riscos relacionats amb la cadena alimentària**

L’Institut Valencià d’Investigacions Agràries (IVIA) organitza els dies 24 i 25 de setembre la reunió plenària del Comité Científic de l’Autoritat Europea de Seguretat Alimentària (EFSA).

Esta trobada tindrà lloc a València, concretament en la seu de la Biblioteca Valenciana, a Sant Miquel dels Reis. Es dona la circumstància que un investigador de l’IVIA, Antonio Vicent, actualment exercix la presidència del Panell de Sanitat Vegetal de l’EFSA.

L’Autoritat Europea de Seguretat Alimentària és un organisme de la Unió Europea, amb seu en la localitat italiana de Parma, que proporciona assessorament científic independent sobre els riscos relacionats amb la cadena alimentària.

La seua funció principal és avaluar la seguretat d’aliments, pinsos, additius, productes fitosanitaris i altres compostos, així com comunicar de manera clara a les institucions i a la ciutadania les seues conclusions, de manera que la Comissió Europea, el Parlament Europeu i els estats membres puguen prendre decisions basades en l’evidència científica per a protegir la salut de les persones i els animals.

La seguretat de la cadena alimentària, des de la granja fins a la taula, és la missió de l’EFSA, que contribuïx a protegir la vida i la salut humanes, tenint en compte la salut i el benestar dels animals, la sanitat vegetal i el medi ambient. Els seus experts realitzen avaluacions de risc rigoroses i fiables, basades en els últims avanços científics i a través de processos transparents.

**Precedent de sanitat vegetal**

El mes de juny passat, València va acollir també la primera reunió a Espanya del Panell de Sanitat Vegetal de l’EFSA, integrat per 21 científics procedents de diversos centres públics d’investigació europeus, centrats a identificar amenaces emergents derivades de noves plagues i malalties vegetals, i avaluar el seu possible impacte sobre l’agricultura de la UE.

En aquella ocasió es tractava d’analitzar com mitigar riscos, proporcionant informació clau als responsables de la gestió fitosanitària perquè pogueren aplicar les mesures més adequades. Entre els objectius d’este panell, elaborar programes de vigilància destinats a detectar precoçment les plagues i les malalties quarantenàries i facilitar l’aplicació de plans de contingència eficaços per a evitar la propagació d’estes.

En esta ocasió, el programa inclou una visita a la Fundació Todolí, amb la qual l’IVIA té establit un acord de col·laboració. Esta fundació està dedicada a estudiar i conservar la biodiversitat dels cítrics, així com a divulgar l’ús i el coneixement d’estos en la nostra societat.

Fecha: 21/09/2025